*Neraskidiva ljubav*

 Jednom davno, u talijanskom gradiću po imenu Venecija, živjeli su mladić Diego i djevojka Sofia, dane su kratili šetajući ulicama prelijepe Venecije.

Sofia je bila niska i vitka djevojka duge, plave kose koja se presijavala na sunčevoj svjetlosti, velikih plavih očiju koje su ukrašavale duge i crne trepavice. Diego je u te oči mogao gledati satima jer su ga podsjećale na duboko plavo more s crnim biserom u sredini. Diego je bio malo mršav, ali visok mladić kratke kovrčave kose, a oči su mu bile zelene poput tek propupalog lišća. Sofijinim se roditeljima nije svidjelo to što se Sofia tako puno družila s Diegom jer je ona dolazila iz bogatije obitelji, dok je on bio dječačić bez roditelja koji je živio u sirotištu. Zbog njihovog druženja od ranog jutra do kasnih večernjih sati, Sofijini roditelji su odlučili da će, kada ljeto završi, otići živjeti u drugi grad. Diego i Sofia su cijelo ljeto proveli zajedno. Nekoliko dana prije odlaska, Sofia je to saznala, te je bila vrlo tužna jer je bila zaljubljena u Diega i nije htjela tek tako otići i zaboraviti na njega. Sofia je dugo razmišljala treba li mu to reći ili otići bez pozdrava. Nakon nekog vremena razmišljanja, odlučila je priznati Diegu da odlazi za nekoliko dana. Kada je Sofia legla u svoj udoban krevet, razmišljala je o svim trenutcima provedenim s Diegom i u tuzi je zaspala.

Jutro je svanulo te su tople zrake sunca obasjale Sofijino glatko lice. Tople zrake sunca i cvrkut ptica probudili su Sofiju iz dugog sna. Sofia je bila jako zabrinuta jer nije znala kako će Diego reagirati kada mu kaže da odlazi u drugi grad i da se više neće moći viđati i provoditi vrijeme zajedno. Dok se s druge strane Diego probudio sav ispunjen srećom i energijom jer je znao da će opet moći vidjeti Sofiju u koju je bio jako zaljubljen. Svako jutro su se nalazili u devet sati ispred pekare iz koje se uvijek širio ugodan miris svježeg kruha. Diego je na putu prema pekari zapazio jednu crvenu ružu poput krvi koja teče iz otvorene rane, a zatim ju je ubrao i sa srećom ju je nosio u ruci da ju pokloni Sofiji. Sofia je ovog jutra došla prije Diega te ga je vrlo nervozno čekala ispred pekare. Dok ga je čekala, od nervoze je cupkala nogama po kamenom putu ispred pekare. Kada je ugledala Diega osjećala je da se sva krv u njoj sledila. Diego joj je prilazio gotovo skačući od sreće. Nakon što su se sreli i pozdravili, Diego joj je poklonio crvenu ružu koju je ubrao putem, a zatim su se zaputili u šetnju prelijepim sunčanim ulicama Venecije. Tako su šetali i šetali i nakon nekog vremena Sofia je Diegu rekla da odlazi za nekoliko dana. Tuga u Diegovim zelenim očima bila je neopisiva. Porazgovarali su o svemu i svim zajedničkim uspomenama, a zatim joj je Diego obećao da ovo nije kraj i da će se, jednom u budućnosti, opet sresti. Dogovorili su se da će, prije Sofijinog odlaska, provoditi sve vrijeme koje mogu zajedno, te da će ga provoditi najbolje što mogu. U tih nekoliko dana stvarno su uživali i zabavljali se, a da nisu ni pomislili na Sofijin odlazak.

Diego je odlučio da će, večer prije Sofijinog odlaska, izvesti Sofiju na večeru prije zalaska sunca i da će zalazak gledati s gondole. Sunce se polako spuštalo, a Sofia i Diego su bili na večeri. Nakon večere zaputili su se do svoje gondole. Putem ih je obasjavalo sunce dok su prelazili preko mostova. Kada su stigli do svoj gondole, sjeli su u nju i odlučili se provozati po kanalima u kojima se preslikavala svjetlost. Provodili su vrlo lijepu večer sve do vremena rastanka. Diego ju je otpratio do zgrade te su se pozdravili i zagrlili. Sofia je rekla da će zauvijek čuvati ružu koju joj je Diego poklonio nekoliko dana prije i da ga nikada neće zaboraviti. Mladić crne kose i prelijepih zelenih očiju obećao je Sofiji da će se opet jednom sresti te da ju nikada neće prestati voljeti. Oboje su se trudili da ne zaplaču jer bi im tako bilo puno teže rastati se. Taj razgovor su čuli i Sofijini roditelji koji su vidjeli da Sofia stvarno osjeća nešto posebno prema Diegu. Bilo im je žao što su ih htjeli prisilno odvojiti pa su otkazali odlazak i preseljenje u drugi grad. Sofia je plačući ulazila u stan, srce joj je bilo slomljeno. Ulazila je u stan vrlo polako spuštene glave i tužnog pogleda. Njene prelijepe plave oči bile su pune suza. Kada su je roditelji vidjeli takvu, rekli su joj da ne odlaze iz Venecije i ispričali su joj se jer su ju htjeli odvojiti od Diega. Sofia je brzo obrisala suze i nasmijala se, a zatim je izletjela iz stana i počela tražiti Diega. Diego je sjedio tužan ispred Sofijine zgrade. Ugledala ga je i obrisala mu suze, a zatim rekla da ne odlazi i da ostaje živjeti u Veneciji. Sve suze su se pretvorile u dva prelijepa osmijeha. Diego je snažno zagrlio Sofiju i nije ju puštao jer je ona bila osoba koja mu je značila najviše na svijetu i za koju je znao da će biti uz njega do kraja života.

Antonela Fabijanac

1.M